Još jedan američki 'poštar' na Tour de Franceu (19/7/03) - 2003-07-19
Kao i višestruki pobjednik najprestižnije biciklističke utrke Lance Armstrong, Tyler Hamilton počeo je trenirati u ekipi američke pošta
Osim Lancea Armstronga, višestrukog pobjednika Tour de Francea, američki biciklizam ima još jednog neobičnog vrhunskog natjecatelja! Trenutno peti u ukupnom poretku na Tour de Franceu, američki biciklist Tyler Hamilton već ima naviku da stvari radi na najteži mogući način. Prošle godine, završio je Giro d'Italia na drugom mjestu, unatoč tome što je većinu utrke provozao s prijelomom ramena. Da bi prevladao bol, tijekom vožnje je tako stiskao zube da ih je na kraju jedanaest trebalo presvući novim krunama. Sada je u čelnoj skupini Tour de Francea, ovog puta sa slomljenom ključnom kosti. "Možda ću opet morati do zubara; jako boli na teškim dionicama," zapisao je u svoj online dnevnik prije nekoliko dana. Hamilton je slomio ključnu kost prvog dana utrke, u masovnom padu tik prije završne linije. No, bez obzira na bolove i rendgenske snimke, nije ga se moglo natjerati da odustane od utrke kojoj je posvetio posljednjih jedanaest mjeseci. Slijedeći se dan pojavio na startnoj liniji čvrsto uvezanog torza i obaju ramena. Priča o upornosti i nesalomljivosti Tylera Hamiltona postaje gotovo jednako toliko opčaravajuća tema Tour de Francea kao i ona glavna, Lancea Armstronga, za koga se svi pitaju hoće li uspjeti osvojiti i peti naslov za redom, nakon što se vratio u biciklizam takorekuć doslovce iz groba. Ova su dvojica biciklista i vozila u istoj ekipi američke Poštanske službe otkako je Hamilton postao profesionalac, 1995. godine. Biciklizmu je doduše prišao kasno, tek nakon što ga je nesreća na treningu izbacila iz njegove prve sportske ljubavi – skijanja. U sedam godina, koliko je vozio s američkim poštarima, tri je puta pomogao vođi svoje ekipe da pobijedi na Tour de Franceu, i sam se pritom uspinjući u svjetskom poretku. Godine 2002, odlučio je poraditi više na ostvarivanju svojih punih mogućnosti, a to više nije mogao u sjeni Lancea Armstronga. Prešao je u dansku ekipu CSC, kao njezin prvi vozač i već prve godine ostvario drugo mjesto u Italiji i 15. na Tour de Franceu. Ove godine, nakon ozljede, više se ne nada pobjedničkom plasmanu, premda je trenutno peti. Kaže, međutim, da mora ostati u utrci kako bi sada on pomogao svom klupskom kolegi Carlosu Sastreu, koji je ranije njemu pomagao da dođe do pobjeda. Biciklizam je, kaže Tyler Hamilton, ekipni sport i do pobjede se dolazi zahvaljujući pomoći kolega, bez obzira kolika bila nečija upornost i nesalomljivost.